Endurvenjingartænastan betur samskipað millum geirar Nýggjar kunngerðir skulu tryggja betur samstarv millum sjúkrahúsini, Almannaverkið og kommunurnar. Endamálið er at borgarin fær eina betur og meira samanhangandi endurvenjingartænastu, siga landsstýriskvinnurnar Eyðgunn Samuelsen og Sirið Stenberg. Í «Tilmælinum um samskipaða endurvenjing» frá juni 2016, verður mælt til at áseta reglur í kunngerð um endurvenjing bæði innan sjúkrahúsverkið og almannaverkið, soleiðis at endurvenjingartænasturnar til borgaran kunnu verða samskipaðar. -Endurvenjingin er avgerandi fyri at fáa fólk at koma seg eftir skaða. Vit hava fleirtáttað tilboð á sjúkrahúsøkinum, á almannaøkinum og kommunurnar taka eisini stór tøk. Hesi tilboð hava tó ikki altíð verið nóg væl samskipað og tí fær borgarin ikki altíð eina samanhangandi tænastu. Nýggju kunngerðirnar skulu bøta um samstarvið millum geirarnar, siga Sirið Stenberg og Eyðgunn Samuelsen í viðmerking. Tær vísa tó somuleiðis á, at neyðugt er at fáa størri játtan til vega til endurvenjing. Neyðugt við størri játtan til endurvenjing Í omanfyrinevnda tilmæli varð mælt til, at játtan verður sett av á fíggjarlógini, soleiðis at neyðug endurvenjingartilboð kunnu mennast og setast í verk. Hetta soleiðis at allir borgarar fáa sama møguleika fyri at fáa lut í teimum endurvenjingartilboðum, sum eru.